# Prekenressurs - Kvenfolkets dag 16. mars 2025

## Dagens tekster og prekenressurs

Dagens tekster på 2. søndag i fastetiden er godt egnet for bruk på Kvenfolkets dag. Vurder å bruke epistelteksten som prekentekst.

**Første lesetekst: Jes 55,1–7**

1 Kom, alle tørste, kom til vannet!

Dere uten penger, kom og kjøp korn og spis!

Kom, kjøp korn uten penger,

vin og melk uten betaling!

2 Hvorfor bruke penger

på det som ikke er brød,

og arbeid på det som ikke metter?

Hør nå på meg,

så skal dere få spise det som godt er,

og fryde dere over fete retter.

3 Vend øret hit og kom til meg,

hør, så skal dere leve!

Jeg vil slutte en evig pakt med dere,

min godhet mot David står fast.

4 Se, til vitne for folkene satte jeg ham,

til fyrste og hersker over folkene.

5 Se, et folkeslag du ikke kjenner,

skal du kalle på,

et folkeslag som ikke kjenner deg,

skal løpe mot deg

for Herren din Guds skyld,

Israels Hellige, som gjør deg herlig.

**Andre lesetekst: Luk 13,22–30 Den trange dør**

22 På reisen til Jerusalem dro Jesus fra by til by og fra landsby til landsby og underviste.

23 Da var det en som spurte: «Herre, er det få som blir frelst?» Han sa til dem: 24 «Kjemp for å komme inn gjennom den trange døren! For jeg sier dere: *Mange skal forsøke å komme inn, men ikke klare det. 25 Når husherren først har reist seg og lukket døren og dere blir stående utenfor og banker på og sier: ‘Herre, lukk opp for oss’, da skal han svare: ‘Jeg vet ikke hvor dere er fra.’ 26 Da vil dere si: ‘Vi har jo spist og drukket sammen med deg, og du har undervist på gatene våre.’ 27 Men han skal svare: ‘Jeg vet ikke hvor dere er fra. Bort fra meg*, alle dere som gjør urett!’ 28 Der skal dere gråte og skjære tenner når dere ser Abraham og Isak og Jakob og alle profetene i Guds rike mens dere selv blir kastet utenfor. 29 Fra øst og vest og fra nord og sør skal mennesker komme og sitte til bords i Guds rike. 30 Da skal noen som er de siste, bli de første, og noen som er de første, bli de siste.»

**Prekentekst: 2 Kor 6,1–10 Tålmodighet i tjenesten**

1 Som hans medarbeidere oppfordrer vi dere til ikke å ta imot Guds nåde forgjeves. 2 For han sier:

Jeg bønnhørte deg i rette tid   
og hjalp deg på frelsens dag.

Se, nå er den rette tid,   
nå er frelsens dag!

3 Vi gir ikke mennesker noen grunn til å bli støtt bort, så tjenesten ikke skal bli spottet. 4 Nei, vi viser oss som Guds tjenere på alle måter: med stor tålmodighet i motgang, nød og angst, 5 under mishandling, i fengsel og i opptøyer, i hardt arbeid, i nattevåk og sult. 6 Vi går fram med redelighet og visdom, med tålmodighet og godhet, i Den hellige ånd, med oppriktig kjærlighet, 7 med sannhets ord og i Guds kraft, med rettferds våpen i høyre og venstre hånd, 8 i ære og vanære, baktalt og hedret. De sier vi leder folk vill, men vi taler sant, 9 vi er miskjent, men likevel anerkjent, vi er døende, men se, vi lever! Vi blir slått, men ikke slått i hjel, 10 vi sørger, men er alltid glade, vi er fattige, men gjør mange rike, vi har ingenting, men eier alt.

**Prekenressurs: Mellom «usynlige folk» og «kvensk vår»**

«Vi er miskjent, men likevel anerkjent, vi er døende, men se, vi lever!» (2 Kor 6,9a) Den spenningsfylte livserfaringen i epistelteksten har dyp gjenklang i mange kveners/norskfinners erfaring. De har opplevd seg som «det usylige folket». Nå står de i en «kvensk vår» med revitalisering av kvensk identitet, kultur og språk. Men blir våren til sommer? (jf. diktet i ressursen)

Sannhets- og forsoningskommisjonens rapport (2023) har bekreftet det mange kvener/norskfinner har hevdet siden 1980-tallet. Selv om den aktive fornorskingslinjen overfor kvenene (som var drevet av sikkerhetspolitikk, den såkalte «finske fare», frem til krigen), ble dette etter 2. verdenskrig erstattet av det kommisjonen kaller «minoritetspolitisk passivitet». Fornorskningen fortsatte ved at kvenene ble gjort til de usynlige i rommet. Politikkskiftet kom først rundt årtusenskiftet, og et reelt taktskift ser ut til å komme først nå med kommisjonen og oppfølgingen av den.

Dette er bakteppet når Kvenfolkets dag 16. mars i år markeres i alle landets domkirker, og der Bispemøtet også oppfordrer alle menigheter til å gjøre det samme.

Også evangelieteksten kan ha tilknytningspunkter for refleksjon omkring Kvenfolkets dag. Den snakker om «den trange dør» inn til gudsrike-banketten som Kristus inviterer til. Den kan forstås som et motstykke til den banketten som fornorskingspolitikken inviterte til. «Fornorskningens trange dør» bestod i at enten oppgir du det du er og blir som oss. Eller så står du utenfor festen. Til gudsrikets bankett inviteres det fra øst og vest, fra nord og sør. Og noen som er de siste blir de første. (Luk 13,29-30)